Woodstock

Woodstock is die eerste voorstad van Kaapstad aan die spoorlyn wat oor Wynberg tot in Simonstad loop. Dit is gemengde voorstad met heelwat winkels aan die hoofstrate, nywerhede en behuising. Dele van Woodstock ervaar in die jongste jare ’n herlewing vanweë kantoor- en ander werkers in middestad wat hier kom woon omdat dit so na aan hul werkplek geleë is. 

Woodstock is geleë tussen Tafelbaai en die onderste hange van Duiwelspiek 'n enkele kilometer oos van die middestad van Kaapstad. Woodstock word bedien deur 'n spoorwegstasie, die naaste stasie aan Kaapstad, en het die poskode 7925 vir straatadresse en 7915 vir posbusse.

Geskiedenis 
Aanvanklik was Papendorp, soos die voorstad eers geheet het, 'n aparte dorpie. Dit is genoem na Pieter van Papendorp, wat in die laaste deel van die 18de eeu daar gewoon het. Daar was teen 1845 was reeds ’n skool en ’n Anglikaanse kerk. Die spoorlyn wat deur die dorp aangelê is, het dit meer gewild gemaak. In 1881 het die dorpie met Soutrivier saamgesmelt. Die naam is na Woodstock verander nadat die inwoners daarvoor gestem het. In 1913 is Woodstock by Kaapstad ingelyf.

Die voorstad was vroeër die tuiste van 'n aansienlike, mindergegoede Afrikaanse gemeenskap met 'n eie kerk, die NG gemeente Woodstock, en skool, Laerskool Tafelberg, maar met die geleidelike verval van die voorstad en die verbetering van Afrikaners se ekonomiese posisie het bykans alle Afrikaanssprekendes mettertyd die voorstad verlaat vir aangenamer voorstede verder van die middestad af.

Wapen 
Woodstock het van 1881 tot 1913 sy eie munisipaliteit gehad.  Die raad het in 1892 'n skynheraldiese "wapen" aangeneem wat 'n sinkende seilskip en 'n man op 'n perd wat die see inry toon.  Heride ontwerp verwys na Wolraad Woltemade se seereddingsdaad in 1773.  Die helmteken was 'n dolfyn omwonde om 'n gekroonde anker;  die skildhouers was twee leeus;  en die wapenspreuk was "Per mare per terras".

Verwysings

Sien ook 
 Woodstock (kiesafdeling)

Eksterne skakels 
 woodstock.org.za  Gemeenskapswebwerf
 Armoria Civica

Voorstede van Kaapstad